**Միլենա Սլավովա** (բուլղար․՝ Милена Славова, հայտնի է նաև *Միլենա* բեմական անվամբ, փետրվարի 24, 1966(1966-02-24), Սոֆիա, Բուլղարիա), բուլղարացի երգչուհի, փանկ ռոք երաժիշտ, «Ռևյու» ռոք խմբի հիմնադիրներից մեկը և իր հիմնադրած «Միլենա» խմբի լիդերը։

Կենսագրություն
--------------

Միլենա Սլավովան ծնվել է 1966 թվականի փետրվարի 24-ին Բուլղարիայի Ժողովրդական Հանրապետության մայրաքաղաք Սոֆիայում (ներկայում՝ Բուլղարիայի Հանրապետություն)։

Միլենա Սլավովան՝ որպես պրովոկատոր ռոք երաժիշտ Բուլղարիայում հայտնի է դարձել 1984 թվականին Արգիրով եղբայրների աջակցության շնորհիվ։ 1986 թվականին Միլենա Սլավովայի, Վասիլ Գյուրովի, Վիլկո Անդրեևի ու Կիրիլ Մանչևի կողմից հիմնադրվել է «Միլենա» (հետագայում վերանվանվել է «Ревю») խումբը, որի հետ Միլենա Սլավովան 1989 թվականին թողարկել է «Милена+Ревю» ալբոմը։ 1986 թվականից մինչև 1990 թվականը Միլենա Սլավովան յոթ համերգ է տվել ԽՍՀՄ-ում, ինչպես նաև 1990 թվականին ելույթ է ունեցել Սան Ռեմոյի փառատոնում։ Հետագայում նա սկսել է մենակատարի կարիերա՝ 1991 թվականին թողարկելով «Ха-Ха», իսկ 1993 թվականին՝ «Скандалът» ալբոմները։

1993 թվականին Միլենա Սլավովան տեղափոխվել է Մեծ Բրիտանիա, որտեղ ապրել է վեց տարի և թողարկել «Sold» անգլիալեզու ալբոմը։ Միլենա Սլավովան դարձել է առաջին բուլղարացի երգչուհին, որը ելույթ է ունեցել Լոնդոնի հեղինակավոր *Marquee Club* ակումբում 1998 թվականին վերադառնալով Բուլղարիա՝ նա թողարկել է իր երգերի «The best +» հավաքածուն, որում ընդգրկվել են 14 երգերի վերամշակված տարբերակներ։

Միլենա Սլավովան մի որոշ ժամանակով կրկին միացել է «Ревю» խմբին, սակայն 2002 թվականին վերջնականապես դուրս է եկել խմբի կազմից՝ շարունակելով մենակատարի իր կարիերան։ Նա բնակվում է Սոֆիայում և Լոնդոնում։ 2009 թվականի նոյեմբերի 28-ին Միլենա Սլավովան համերգ է տվել «Ունիվերսիադա» համերգասրահում, որին հրավիրել է մասնակցելու Բուլղարիայի ամենահայտնի ռոք երաժիշտներին ու ռոք խմբերին։ Այդ համերգը դարձել է տարվա ամենամեծամասշտաբ երաժշտական իրադարձությունը Բուլղարիայում. դրա ընթացքում հնչել են նաև երգերի ակուստիկ տարբերակներ։

2002 թվականից Միլենա Սլավովան բուլղարական БНТ 2 հեռուստաալիքով վարում է «Ռոք Միլենայի հետ» հաղորդումը, որի ընթացքում հասարակությանն է ներկայացնում երիտասարդական ռոք խմբեր։

Միլենա Սլավովան ամուսնացած է եղել մի քանի անգամ։ Նա ունի դուստր, որ ծնվել է 2008 թվականին. նրա հայրը անգլիացի է, ում անունը Թոնի է։ Միլենա Սլավովայի խոստովանությամբ՝ ինքն ունի առնվազն 56 մասնագիտություններ ու կոչումներ։

Սկավառակագրություն
------------------

* *МИЛЕНА + РЕВЮ* (1989)
* *Ха-ха* (1991)
* *Скандалът* (1993)
* *Дъ best +* (1999)
* *Sold* (1994)
* *10* (2002)
* *13* (2015)

Ծանոթագրություններ
------------------

* Տեսաձայնային նյութեր Վիքիպահեստում

1. 1 2 3 4 5 6  Милена Славова - 25 лет на сцене (ռուս.)
2. ↑  «Milena Slavova: Money-Wise People are Like Cockroaches». *Novinite.com*. 2008 թ․ փետրվարի 8. Վերցված է 2012 թ․ հուլիսի 2-ին.
3. ↑  «Информация от каталога на Toxity Publishing» (PDF). Արխիվացված է օրիգինալից (PDF) 2016 թ․ մարտի 5-ին. Վերցված է 2016 թ․ ապրիլի 14-ին.
4. ↑  Рок с Милена (բուլղ.)
5. ↑  Милена Славова имала шестима мъже с главно М (բուլղ.)
6. ↑  Милена Славова - отваря нова страница (բուլղ.)
7. ↑  Милена Славова: Най-лесно е да си бием камшика и да заминем! Արխիվացված 2015-06-21 Wayback Machine (բուլղ.)

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Discogs · MusicBrainz |
|  |
| Չափորոշչային վերահսկողություն | BNF: 13961874c · ISNI: 0000000116691764 · LCCN: n93122927 · VIAF: 71584674 · WorldCat VIAF: 71584674 |

 |